b'\n_START_ARTICLE_\nBitka v Koralnem morju\n_START_SECTION_\nDogodki pred bitko\n_START_PARAGRAPH_\nPo zavzetju Nizozemske vzhodne Indije je bil naslednji cilj Japoncev zavzetje Nove Gvineje, Salomonovih otokov in Nove Britanije, od koder bi lahko nato izpeljali napad na Avstralijo in Novo Zelandijo. Te so Japonci zavzeli skoraj brez te\xc5\xbeav ter jih nato uporabili za letalske napade na Avstralijo. Devetnajstega februarja 1942 so japonska letala tako napadla Darwin, 3. marca pa \xc5\xa1e Broome. Zaradi teh napadov je v Avstraliji nastala panika, saj je Avstralcem postalo jasno, da so se Japonci zna\xc5\xa1li pred njihovimi vrati in to ravno v nepravem \xc4\x8dasu, saj Avstralija v tistem trenutku ni imela vojske, ki bi lahko branila svoje ozemlje. Njene divizije so bile namre\xc4\x8d prav takrat name\xc5\xa1\xc4\x8dene na Cejlonu, Srednjem vzhodu ter v Singapurju in Javi, kjer so po porazu padle v japonsko ujetni\xc5\xa1tvo. Avstralska in novozelandska vlada sta zato ZDA zaprosili za takoj\xc5\xa1no pomo\xc4\x8d in jo tudi dobili. Tako je obmo\xc4\x8dje Tihega oceana postalo del ameri\xc5\xa1kega vrhovnega poveljstva, ki ga je vodil general MacArthur. V naslednjih tednih so v Avstralijo in na Novo Zelandijo za\xc4\x8dele prihajati ameri\xc5\xa1ke \xc4\x8dete ter na tiso\xc4\x8de ton najrazli\xc4\x8dnej\xc5\xa1e voja\xc5\xa1ke opreme.\n_START_SECTION_\nJaponski na\xc4\x8drti\n_START_PARAGRAPH_\nGlavna naloga japonskega vrhovnega poveljstva na Pacifiku je bila osvojitev Avstralije. S tem bi Ameri\xc4\x8danom prepre\xc4\x8dili, da bi avstralsko celino uporabili kot odsko\xc4\x8dno desko za osvojitev jugovzhodne Azije. Kmalu pa so v Tokiu ugotovili, da je na\xc4\x8drt preve\xc4\x8d ambiciozen za \xc5\xbee tako preve\xc4\x8d razpr\xc5\xa1eno in preobremenjeno japonsko vojsko. Zato so se odlo\xc4\x8dili, da Avstralije ne bodo napadli, ampak jo enostavno obkolili, tako da bodo zasedli Fid\xc5\xbei, Samoo ter Novo Kaledonijo. Za dosego tega cilja pa so morali najprej zasesti strate\xc5\xa1ko pomembni Port Moresby v zalivu Papua na jugovzhodni obali Nove Gvineje. Od tam bi lahko nato izvajali letalske napade na Avstralijo ter okoli\xc5\xa1ke otoke._NEWLINE_Zaradi neprehodne in neraziskane gorske verige Owen Stanley, ki je obdajala to pristani\xc5\xa1\xc4\x8de, je bilo mesto mogo\xc4\x8de zasesti le z desantom. V ta namen so Japonci organizirali invazijsko skupino sestavljeno iz enajstih transportnih ladij, ene lahke kri\xc5\xbearke, \xc5\xa1estih ru\xc5\xa1ilcev in nekaj manj\xc5\xa1ih ladij. Isto\xc4\x8dasno so organizirali \xc5\xa1e manj\xc5\xa1o invazijsko skupino za napad na Tulagi. Invazijsko ladjevje naj bi \xc5\xa1\xc4\x8ditila skupina pod poveljstvom letalonosilke \xc5\xa0oho in nosilke vodnih letal Kamikava Maru. Desant naj bi iz zraka podprla letala iz Rabaula, letalonosilke Zuikaku in \xc5\xa0okaku. Operaciji je poveljeval viceadmiral \xc5\xa0igejo\xc5\xa1i Inoue, letalonosilkam, ki so bile dodeljene za obrambo ladjevja pa viceadmiral Ch\xc5\xabichi Hara.\n_START_SECTION_\nAmeri\xc5\xa1ki na\xc4\x8drti\n_START_PARAGRAPH_\nPo napadu na Pearl Harbor so Ameri\xc4\x8dani vlo\xc5\xbeili ogromno truda, da so razbili japonsko mornari\xc5\xa1ko \xc5\xa1ifro. Ves ta trud se jim je zdaj obrestoval. Sredi aprila 1942 so Ameri\xc4\x8dani na podlagi razbitih tajnih japonskih sporo\xc4\x8dil in ne\xc5\xa1tetih izvidni\xc5\xa1kih poletov \xc5\xbee vedeli, da je glavni cilj japonskega napada Port Moresby. \xc4\x8casa za pripravo obrambe je bilo malo, takrat so imeli Ameri\xc4\x8dani na razpolago dve operativni bojni skupini, katerih jedro sta sestavljali letalonosilki USS Lexington in USS Yorktown.\n_START_SECTION_\nZa\xc4\x8detek bitke\n_START_PARAGRAPH_\nAmeri\xc5\xa1ke enote so se 1. maja sestale v bli\xc5\xbeini otoka Espiritu Santo na Novih Hebridih, da bi se oskrbele z gorivom. Tam so dobile ukaz o premiku proti severu v smeri sovra\xc5\xbenika, ki je \xc5\xbee napadal Tulagi. Prva letala so iz letalonosilke USS  Yorktown vzletela 4. maja in napadla japonsko desantno ladjevje. V letalskem napadu so Japonci izgubili ru\xc5\xa1ilec, tri minolovce, \xc5\xa1tiri desantne \xc4\x8dolne in ve\xc4\x8dje \xc5\xa1tevilo vodnih letal. Ta akcija je vznemirila japonske sile, ki so plule proti Port Moresbyu, vendar pa akcije kljub o\xc4\x8ditni ameri\xc5\xa1ki nevarnosti niso prekinili. Nato pa je ameri\xc5\xa1ko letalo iz Yorktowna 7. maja odkrilo eno izmed japonskih skupin za podporo napadu. Zaradi napake v kodiranju je ameri\xc5\xa1ki admiral Fletcher sklepal, da gre za glavnino japonskih sil, zato je v napad poslal 93 letal in obe letalonosilki. Naklju\xc4\x8dje je hotelo, da Ameri\xc4\x8dani nasprotnika niso odkrili, odkrili pa so bojno skupino pod poveljstvom letalonosilke \xc5\xa0oho. Ameri\xc5\xa1ka letala so letalonosilko zasula z bombami in torpedi ter jo potopila v pi\xc4\x8dlih desetih minutah. Medtem pa so letala z letalonosilk \xc5\xa0okaku in Zuikaku zaman iskala ameri\xc5\xa1ke sile. Odkrila so le tanker Neosho in ru\xc5\xa1ilec Sims, ki so ju nato takoj potopili. Ameri\xc5\xa1ko ladjevje so nevede odkrila \xc5\xa1ele proti ve\xc4\x8deru. Japonska letala so mislila, da je Yorktown japonska letalonosilka, zato so \xc5\xbeelela na njej pristati. Protiletalska obramba je eno letalo sestrelila, drugemu pa je uspelo zbe\xc5\xbeati. Naslednji dan zjutraj, 8. maja, so letala z letalonosilke Lexington kon\xc4\x8dno odkrila japonski letalonosilki \xc5\xa0okaku in Zuikaku. Proti japonskim ladjam so iz letalonosilke Yorktown poslali 41 letal, ki pa so japonske ladje zaradi obla\xc4\x8dnega vremena ponovno izgubila. Nenadoma pa se je sre\xc4\x8da obrnila, letala so med kro\xc5\xbeenjem odkrila letalonosilko \xc5\xa0okaku in jo nemudoma napadla. Napadu so se pridru\xc5\xbeila \xc5\xa1e letala iz Lexingtona, japonska letalonosilka je bila v napadu ve\xc4\x8dkrat zadeta, vendar se ni potopila in se je umaknila na otok Truk._NEWLINE_Medtem pa je sedemnajst japonskih letal iz Zuikaku napadlo obe ameri\xc5\xa1ki letalonosilki. V letalskem napadu sta bili obe zadeti; Yorktown je zadela ena bomba, Lexington pa je zaradi ote\xc5\xbeenega manevriranja zadelo ve\xc4\x8d bomb in \xc5\xa1e dva torpeda. Po hitrih popravilih je kazalo, da bosta obe ladji pre\xc5\xbeiveli, nato pa je na Lexingtonu pri\xc5\xa1lo do nesre\xc4\x8de, ki je zape\xc4\x8datila usodo ladje. Generator je povzro\xc4\x8dil eksplozijo letalskega goriva, letalonosilko so nato pretresle \xc5\xa1tevilne eksplozije tako, da kapitanu ni preostalo drugega kot da je ob pol petih popoldan dal ukaz, naj posadka zapusti ladjo. Ker se je ladja prepo\xc4\x8dasi potapljala, jo je ru\xc5\xa1ilec Phelps torpediral, tako da se je nato ladja v eni sami veliki eksploziji prevrnila in potopila. S tem dejanjem se je bitka v Koralnem morju zaklju\xc4\x8dila.\n_START_SECTION_\nDogodki po bitki\n_START_PARAGRAPH_\nBitka v Koralnem morju je bila prva pomorska bitka v zgodovini, ki so jo vodili izven vidnega polja ladij, hkrati je bila to prva bitka, v kateri so letala pokazala, da so dosti bolj u\xc4\x8dinkovita kot pa topni\xc5\xa1tvo z velikim dometom. Kar je pomenilo, da so bile kar naenkrat vse ladje z velikimi mornari\xc5\xa1kimi topovi zastarele in nezmo\xc5\xbene sodobnega bojevanja. Med bitko ne japonske ne ameri\xc5\xa1ke sile niso vzpostavile vidnega stika, saj sta bili obe strani za obzorjem._NEWLINE_V bitki so Ameri\xc4\x8dani izgubili letalonosilko Lexington, ru\xc5\xa1ilec Sims in tanker Neosho, Japonci pa lahko letalonosilko \xc5\xa0oho, ru\xc5\xa1ilec in nekaj manj\xc5\xa1ih voja\xc5\xa1kih ladij. Zaradi tega je Japonska dosegla takti\xc4\x8dno zmago, ki pa ni imela nobenega pomena, saj njihov cilj, izkrcanje v Port Moresbyju, ni bil dose\xc5\xbeen. Medtem pa so Ameri\xc4\x8dani svoj cilj dosegli, saj so prepre\xc4\x8dili japonsko izkrcanje, vendar pa so pri tem izgubili letalonosilko, ki jo takrat  \xc5\xa1e niso mogli nadomestiti, zato je bil to zanje hud udarec. Poleg tega po\xc5\xa1kodovani japonski letalonosilki \xc5\xa0okaku in Zuikaku nista mogli sodelovati v operaciji proti Midwayu, kjer bi lahko bila njuna navzo\xc4\x8dnost odlo\xc4\x8dilna. Prvi\xc4\x8d od izbruha vojne na Pacifiku se je zgodilo, da je bilo japonsko napredovanje ustavljeno.'